Bulls trek Sharks se tande 'n sesde keer | Maroela Media
Bulls trek Sharks se tande 'n sesde keer
Warrick Gelant – drie drieë. (Foto: GB Jordaan)
Daar is sekere dinge wat nie jy in rugby kan koop nie, soos bestendigheid en ervaring.
Dit het die Bulls se hardebaarde Saterdag op Kingspark in Durban bewys toe hulle die Sharks met 40-10 in hul Superrugbywedstryd geklop het nadat die Bulls rustyd reeds met 21-10 voor was.
Dit was die sesde opeenvolgende keer sedert 2014 dat die Sharks nie die Bulls kon onderkry nie (een wedstryd was gelykop).
Boonop het hulle in 2013 twee keer teen die Bulls pak gekry, en 'n mens begin wonder of die sielkundige letsels nie blywend gaan wees ni
Daar is vooraf verwag dat die Sharks voorlangs die oorhand sou hê, maar toe reën dit … en die Sharks het nie geweet hoe om aan te pas nie.
Die Bulls hét, en dίt was die verskil.
Waar die Sharks onlangs hul strafskope pale toe geskop het soos teen die Blues en Hurricanes, het hulle hul wedstrydplan verander.
Vyf keer na mekaar het hulle probeer om eerder kantlyn toe te skop om drieë te probeer druk, maar hulle het hul teen 'n muur van blou verdedigers vasgeloop.
Dit het die Bulls soos 'n handskoen gepas, want die ervare Lood de Jager, Adriaan Strauss en Trevor Nyakane kon maak en breek byna soos hulle wou.
Hulle het die vonk aangesteek by die jonger Bulle soos Marco van Staden, RG Snyman en Pierre Schoeman. Hulle was baas in die lynstane, het die stryd om die losbal oorheers, en die Sharks kon nie oor die voordeellyn kom nie.
Agterlangs het Handré Pollard die toutjies getrek en hy het Robert du Preez heeltemal in die skadu gestel.
Wat hoef Pollard meer te bewys?
In die Bulls se laaste wedstryd het hy die Stormers se Damian Willemse soos 'n skoolseun laat lyk en nou het Du Preez se leemtes ook soos 'n onderrok uitgehang.
Waar Pollard dit reggekry het om die beste in die heelagter, Warrick Gelant, na vore te bring, moes die Sharks se Curwin Bosch, Sbu Nokisi, Lukhanyo Am, André Esterhuizen en Lwazi Mvovu met die aalmoese tevrede wees.
Daar was 'n hele paar lesse wat die Sharks ter harte moet neem, soos om bestendig te wees, meer speldissipline te toon en ook om Plan B te hê.
En die Bulls? Die afrigter, John Mitchell, het reeds die span 'n gedaanteverwisseling laat ondergaan en is elke sent werd.
Bulls (21) 40: Drieë: Warrick Gelant (3), Adriaan Strauss, strafdrie (7 punte), Johnny Kotzé. Doelskoppe: Handré Pollard (3). Manie Libbok.
Sharks (10) : Drie: André Esterhuizen. Doelskop: Robert du Preez. Strafdoel: Robert du Preez.
SA sukkel in die Statebond-sewes
SA deur na halfeind ná taai stryd teen Skotland
Baie goeie wen, geluk BULLE…
"Verlede week het hy stormers se damian willemse soos n skoolseun laat lyk…"
Stormers het laas week teen die leeus gespeel… nie teen die bulls nie. Dis nie pollard wat willemse soos n skoolseun laat lyk het nie, maar wel Janties…
Mooi Bulle, die Sharks weet nou nog nie wat het hul getref nie, doen so voort
Pollard hoef niks te bewys nie, hy het meer as genoeg al gewys dat hy SA se tweede beste losskakel is…. na Jantjies
Arme manne wat so teen Pollard is. Gaan kyk hoeveel keer het Jantjies al onder druk gevou. Dit is die rede hoekom die Leeus nog niks in Suprerugby kon wen nie. Asb, tog. Die eenogigheid raak afgesaag. Jantjies kan nie die sprong maak na bokrugby toe nie. Pollard inteendeel hoef niks meer te bewys nie.